Broj: 711-I-207-P-326-21/23-06-19

Zagreb, 17. siječnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Predraga Trajkovića**, **zamjenika općinskog načelnika Općine Sućuraj do 19. svibnja 2021.g.,** pokrenutom Odlukom Povjerenstva broj: 711-I-2025-P-326-21/22-04-19 od 02. rujna 2022.g., na 200. sjednici, održanoj 17. siječnja 2023.g., donosi sljedeću

**ODLUKU**

1. **Propustom da po da po pisanom nalogu Povjerenstva, u danom roku koji je protekao 15. studenog 2021.g., podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnosti zamjenika općinskog načelnika Općine Sućuraj, dužnosnik Predrag Trajković, zamjenik općinskog načelnika Općine Sućuraj do 19. svibnja 2021.g. počinio je povredu članka 10., u vezi s člankom 8. i 9. ZSSI-a.**
2. **Za povredu ZSSI-a opisanu pod točkom I. ove izreke, dužnosniku se sankcija neće izreći, s obzirom da je od prestanka obnašanja dužnosti zamjenika općinskog načelnika Općine Sućuraj prošlo više od dvanaest mjeseci.**

Obrazloženje

Povjerenstvo je na 184. sjednici, održanoj 02. rujna 2022.g. pokrenulo postupak za odlučivanje o sukobu interesa protiv dužnosnika Predraga Trajkovića, zamjenika općinskog načelnika Općine Sućuraj do 19. svibnja 2021.g., zbog moguće povrede članka 8. i 9. ZSSI-a koja proizlazi iz propusta da po pisanom nalogu Povjerenstva, u danom roku koji je protekao 15. studenog 2021.g., podnese pravilno i potpuno ispunjeni obrazac izvješća o imovinskom stanju dužnosnika, povodom prestanka dužnosti zamjenika općinskog načelnika Općine Sućuraj.

Na odluku o pokretanju dužnosnik se očitovao u bitnom navodeći kako ne postoje zakonske pretpostavke za pokretanje ovog postupka, budući da je dužnosnik 02. studenog 2021.g. podnio izvješće o imovinskom stanju elektroničkim putem, a da inzistiranje na papirnatoj verziji nema zakonsko uporište.

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici obveznici ZSSI-a. Uvidom u Registar dužnosnika koji ustrojava i vodi Povjerenstvo, utvrđeno je da je Predrag Trajković obnašao dužnost zamjenika općinskog načelnika Općine Sućuraj u mandatu 2017.-2021.g. točnije do 19. svibnja 2021.g.. Slijedom navedenoga, Predrag Trajković je povodom obnašanja navedene dužnosti, bio obavezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka nadalje je propisano da su dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini.

Člankom 9. stavkom 1. ZSSI-a propisano je da u izvješće iz članka 8. toga Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik prema istom Zakonu dužan prijaviti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, utvrđeno je da je dužnosnik po proteku 30 dana od prestanka mandata zamjenika općinskog načelnika Općine Sućuraj nije podnio izvješće o imovinskom stanju.

Povjerenstvo je stoga Zaključkom broj: 711-I-1737-IK-2825-17/21-05-10 od 20. listopada 2021.g. naložilo dužnosniku da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika. Točkom II. izreke navedenoga zaključka dužnosnik je upozoren da ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka zaključka, Povjerenstvo će protiv istog pokrenuti postupak zbog kršenja odredbi iz članka 8. i 9. ZSSI-a.

Uvidom u dostavnicu dostavljenu od strane Hrvatske pošte d.d. utvrđeno je da je dužnosnik navedeni zaključak zaprimio 29. listopada 2021.g. te je rok od 15 dana za ispunjenje obveze protekao s danom 15. studenog 2021.g., budući da dan 14. studeni pada na neradni dan Povjerenstva.

Dužnosnik je dana 02. studenog 2021.g. dostavio navedeno izvješće o imovinskom stanju u elektroničkom obliku te je isti obaviješten kako je izvješće potrebno dostaviti Povjerenstvu i u ispisanom i ovjerenom obliku poštom ili osobnom dostavom uz napomenu da ukoliko ne dostavi ovjereno izvješće po istome se neće moći postupati i smatrati će se da nije podneseno.

Obveznik je dana 07. siječnja 2021.g. putem maila odgovorio Povjerenstvu kako smatra da je dana 02. studenog 2021.g. podnio izvješće te da više nije dužnosnik dostavio izvješće u Zakonom propisanoj formi i obliku.

Povjerenstvo ističe da je izvješće u fizičkom obliku potrebno jer dužnosnik svojim potpisom na obrascu jamči da su podaci koje je unio u obrazac istiniti i potpuni te da su u obrascu navedeni svi podaci o njegovoj imovini i stalnim prihodima te imovini njegova bračnog druga, izvanbračnog druga ili životnog partnera i malodobne djece te slijedom navedenog Povjerenstvo može odobriti izvješće o imovinskom stanju dužnosnika tek nakon njegove fizičke dostave.

Naime, Povjerenstvo je temeljem odredbe članka 8. stavak 9. ZSSI/11-a i članka 27. Pravilnika o načinu rada i odlučivanja Povjerenstva za odlučivanje o sukobu interesa donijelo Odluku o utvrđivanju obrasca Izvješća o imovinskom stanju i obrazac Izvješća o imovinskom stanju dužnosnika („Narodne novine“, broj 4/15.). Točkom 2. navedene Odluke propisano je da su dužnosnici i ostali obveznici podnošenja izvješća o imovinskom stanju iz članka 3. ZSSI/11-a, obvezni podnositi izvješća o imovinskom stanju isključivo na elektroničkom obrascu Izvješća koji je dostupan na internetskoj stranici Povjerenstva [www.sukobinteresa.hr](http://www.sukobinteresa.hr) te da će način popunjavanja obrasca Izvješća biti detaljno utvrđen posebnom uputom koja će biti objavljena na internetskoj stranici Povjerenstva.

Uputom za popunjavanje obrasca izvješća o imovinskom stanju dužnosnika iz siječnja 2015. utvrđeno je da se izvješće o imovinskom stanju podnosi isključivo na elektronskom obrascu koji je objavljen na internetskoj stranici Povjerenstva [www.sukobinteresa.hr](http://www.sukobinteresa.hr). Nadalje se utvrđuje da nakon ispisa izvješća o imovinskom stanju dužnosnik svojim potpisom na obrascu jamči da su podatci koje je unio u obrazac istiniti i potpuni te da su u obrascu navedeni svi podatci o njegovoj imovini i stalnim prihodima te imovini njegova bračnog druga/životnog partnera i malodobne djece.

U spomenutoj Uputi je utvrđeno da je u cilju osiguravanja od moguće zlouporabe identiteta dužnosnika, obrazac imovinske kartice potrebno ovjeriti žigom i potpisom od strane ovlaštene osobe pravne osobe u kojoj dužnosnik obnaša dužnost, a ako je dužnosniku prestao mandat, ovjera od strane pravne osobe u kojoj je obnašao dužnost nije potrebna. Tako ispisani i ovjereni obrazac izvješća o imovinskom stanju potrebno je uz naznaku pošiljatelja dostaviti Povjerenstvu preporučeno poštom.

Povjerenstvo stoga ističe kako dužnosnik ni do dana donošenja ove Odluke u propisanom obliku nije podnio izvješće o imovinskom stanju povodom prestanka obnašanja dužnosti zamjenika općinskog načelnika Općine Sućuraj.

Slijedom svega navedenog, Povjerenstvo je utvrdilo da je dužnosnik Predrag Trajković propustio da po pisanom pozivu Povjerenstva, u danom roku od 15 dana koji je protekao 15. studenog 2021.g., podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika općinskog načelnika Općine Sućuraj, čime je počinio povredu članka 10. ZSSI-a, u vezi s člankom 8. i 9. ZSSI-a te je odlučeno kao u točki I. izreke ove odluke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da Povjerenstvo za povredu odredbi članaka 10. i 27. ZSSI-a može izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Odredbama ZSSI-a nije propisan rok u kojem je Povjerenstvo nakon prestanka obnašanja dužnosti iz članka 3. ZSSI-a ovlašteno i nadležno provoditi postupak radi utvrđivanja predstavljaju li radnje ili propusti dužnosnika povredu odredbi ZSSI-a, već su člankom 20. stavkom 3. ZSSI-a propisane obveze, zabrane i ograničenja koja obvezuju dužnosnike kako tijekom mandata tako i u razdoblju od 12 mjeseci od dana prestanka obnašanja dužnosti. Međutim, s obzirom da je u trenutku donošenja ove Odluke proteklo više od dvanaest mjeseci od dana prestanka obnašanja dužnosti zamjenika općinskog načelnika Općine Sućuraj, te da dužnosnik ne obnaša neku drugu dužnost iz članka 3. ZSSI-a, Povjerenstvo smatra da u konkretnom slučaju nije svrsishodno izricanje sankcije, iako je utvrđena povreda ZSSI-a, jer izvršenje sankcije ne bi bilo moguće.

Slijedom navedenog, odlučeno je kao što je navedeno točki II. Izreke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Predrag Trajković, osobna dostava

3. Objava na internetskoj stranici Povjerenstva

4. Pismohrana